《天台宋紫薇光禄挽章》
宋代·释居简

闲适与康宁，山林只一人。风流两晋旧，翰墨四朝新。

五裤歌宣化，三盘载演纶。垂杨闲意绪，华顶老精神。

广乐千龄会，溟波几度尘。壶中留白日，庭下拥朱轮。

荷嫩衣重制，兰馨佩更纫。玉颓千日酿，俗蜕百年身。

赋里寻词客，桥边问应真。灵光犹在鲁，商岭谩逃秦。

入社宜归洛，休耕不起莘。骑箕渺何许，长啸玉楼春。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。